L 25/40
ET
Euroopa Liidu Teataja
27.1.2023
(20)
Alates 2014. aasta oktoobrist on Kambodžast pärit lehtselleri (Apium graveolens) ja spargelubade (Vigna unguiculata ssp. sesquipedalis, Vigna unguiculata ssp. unguiculata) suhtes kohaldatud pestitsiidijääkidega saastumise riski tõttu kõrgema rangusastmega ametlikku kontrolli.
Seda kaupa ei ole liitu imporditud rohkem kui kolm aastat.
Seepärast tuleks asjaomased kanded rakendusmääruse (EL) 2019/1793 I lisast välja jätta.
(21)
Alates 2018. aasta juulist on Liibanonist pärit naeri (Brassica rapa ssp. rapa) suhtes kohaldatud rodamiin B-ga saastumise riski tõttu kõrgema rangusastmega ametlikku kontrolli.
Liikmesriikides kõnealuse kauba suhtes tehtud ametliku kontrolli tulemustest on näha, et alates kõrgema rangusastmega ametliku kontrolli kehtestamisest on nõuetele mittevastavuse tase pidevalt kõrge.
See kontroll tõendab, et sellise kauba liitu toomine kujutab endast tõsist riski inimeste tervisele.
Seetõttu on lisaks kõrgema rangusastmega ametlikule kontrollile vaja ette näha eritingimused Liibanonist pärit naeri (Brassica rapa ssp. rapa) impordi suhtes.
Eelkõige peaks kõigi Liibanonist pärit naeri (Brassica rapa ssp. rapa) saadetistega olema kaasas ametlik sertifikaat, milles kinnitatakse, et kõik proovivõtu- ja analüüsitulemused vastavad liidu nõuetele.
Sertifikaadile peaksid olema lisatud proovide ja analüüside tulemused.
Seepärast tuleks Liibanonist pärit naerist (Brassica rapa ssp. rapa) käsitlev kanne rakendusmääruse (EL) 2019/1793 I lisast välja jätta ja kanda see kõnealuse rakendusmääruse II lisasse ning identsus- ja füüsilise kontrolli sageduseks tuleks kehtestada 50 % liitu sisenevatest saadetistest.
(22)
Sri Lankalt pärit Aasia vesinaba (Centella asiatica) ja raotu kõlupea (Alternanthera sessilis) saadetiste puhul on liikmesriikides rakendusmääruse (EL) 2019/1793 artiklite 5 ja 6 kohaselt tehtud ametliku kontrolli käigus väga sageli avastatud mittevastavus asjaomastele liidu õigusaktides sätestatud nõuetele, milles käsitletakse saastumist pestitsiidijääkidega.
Seepärast on asjakohane suurendada nende liitu sisenevate saadetiste identsus- ja füüsilise kontrolli sagedust 30 %ni.
(23)
TARICi süsteemis on mitut CN-koodi või TARICi alamrubriiki muudetud.
Selleks et oleks võimalik täpsemalt kindlaks teha kaupa, mille suhtes kohaldatakse kõrgema rangusastmega ametlikku kontrolli, on asjakohane parandada rakendusmääruse (EL) 2019/1793 I lisas TARICi alamrubriiki Sri Lankalt pärit Aasia vesinaba (Centella asiatica) käsitlevas kandes CN-koodi ex 1211 90 86 puhul.
(24)
Alates 2022. aasta jaanuarist on Marokost pärit jaanileivapuu kaunade, koorimata, purustatud või jahvatatud jaanileivapuu seemnete ning jaanileivapuu kaunadest või seemnetest saadud taimeliimide ja paksendite (modifitseeritud või mitte) suhtes kohaldatud etüleenoksiidiga saastumise riski tõttu kõrgema rangusastmega ametlikku kontrolli.
Liikmesriikides kõnealuse kauba suhtes tehtud ametlik kontroll näitab, et see vastab asjaomastele liidu õigusaktides sätestatud nõuetele.
Seepärast ei ole kõrgema rangusastmega ametlik kontroll selle kauba puhul enam põhjendatud ning seda kaupa käsitlev kanne tuleks rakendusmääruse (EL) 2019/1793 I lisast välja jätta.
(25)
Alates 2016. aasta aprillist on Madagaskarilt pärit maapähklite ja maapähklitest valmistatud toodete suhtes kohaldatud aflatoksiinidega saastumise riski tõttu kõrgema rangusastmega ametlikku kontrolli.
Seda kaupa ei ole liitu imporditud rohkem kui kolm aastat.
Seepärast tuleks asjaomane kanne rakendusmääruse (EL) 2019/1793 I lisast välja jätta.
(26)
Madagaskarilt pärit hariliku lehmaherne (Vigna unguiculata) saadetiste puhul nähtub kiirhoiatussüsteemi andmetest ning liikmesriikide tehtud ametliku kontrolli teabest, et võimaliku pestitsiidijääkidega saastumise tõttu on tekkinud uued riskid inimeste tervisele.
Kõnealuse Madagaskarilt pärit kauba puhul on seetõttu vaja nõuda kõrgema rangusastmega ametlikku kontrolli.
Seepärast tuleks selline kaup kanda rakendusmääruse (EL) 2019/1793 I lisasse ning selle identsus- ja füüsilise kontrolli sageduseks tuleks kehtestada 10 % liitu sisenevatest saadetistest.
(27)
Alates 2022. aasta jaanuarist on Mehhikost pärit ketšupi jm tomatikastmete suhtes kohaldatud etüleenoksiidiga saastumise riski tõttu kõrgema rangusastmega ametlikku kontrolli.
Liikmesriikides kõnealuse kauba suhtes tehtud ametlik kontroll näitab, et see vastab asjaomastele liidu õigusaktides sätestatud nõuetele.
Seepärast ei ole kõrgema rangusastmega ametlik kontroll selle kauba puhul enam põhjendatud ning seda kaupa käsitlev kanne tuleks rakendusmääruse (EL) 2019/1793 I lisast välja jätta.